作者:韓愈
標題:送進士劉師服東歸
內容:猛虎落檻阱，坐食如孤豚。丈夫在富貴，豈必守一門。公心有勇氣，公口有直言。奈何任埋沒，不自求騰軒。僕本亦進士，頗嘗究根源。由來骨鯁材，喜被軟弱吞。低頭受侮笑，隱忍硉兀冤。泥雨城東路，夏槐作雲屯。還家雖闕短，把日親晨飧。攜持令名歸，自足貽家尊。時節不可玩，親交可攀援。勉來取金紫，勿久休中園。